(H)



General Wojciech Jaruzelski, posljednji poljski komunistički čelnik, pokopan je u petak na vojnom groblju u Varšavi nakon mise zadušnice održane u vojnoj katedrali, uz nazočnost poljskog predsjednika Bronislawa Komorowskog i bivšeg predsjednika i vođe sindikata Solidarnost Lecha Walese.Iako se uvijek deklarirao kao ateist, 13 dana prije nego što je u nedjelju umro u bolnici u dobi od 90 godina, Jaruzelski je "svojevoljno i potpuno suvisao" zatražio da mu dovedu svećenika kako bi se mogao ispovijediti i primiti posljednju pomast, rekao je prelat katedrale Robert Mokrzycki, objašnjavajući razloge održavanja mise.Urna s posmrtnim ostacima bivšeg poljskog čelnika potom je uz vojne počasti položena u grob u dijelu prestižnog varšavskog groblja Powazki rezerviranom za pripadnike poljske vojske kojima je Jaruzelski godinama bio vrhovni zapovjednik."Moj se otac cijelog života smatrao vojnikom i oduvijek je želio počivati među svojim drugovima po oružju", izjavila je Monika Jaruzelska, njegova kći jedinica, koja je na pogrebu bila u pratnji majke Barbare, udovice Wojciecha Jaruzelskog.Jaruzelski je do svoje smrti bio osoba oko koje su se u poljskom društvu lomila koplja zbog njegove odluke iz 1981., dok je bio na čelu države, da uvede izvanredno stanje i tako u krvi uguši masovne prosvjede koje je pokrenuo sindikat Solidarnost.Poljsko društvo i dalje je krajnje podijeljeno oko toga, o čemu svjedoči i činjenica da su se ispred katedrale tijekom mise zadušnice okupili deseci ljudi koji su nosili transparente na kojima Jaruzelskog zovu "izdajnikom Poljske".Mnogi mu također zamjeraju potpunu predanost komunističkoj ideji i potpunu poslušnost u provođenju svih naredbi koje su stizale iz Moskve.No istodobno je upravo general Jaruzelski omogućio Poljskoj miran prijelaz iz diktature u demokraciju, jer je održavanje prvih djelomično slobodnih izbora, koji su završili trijumfom kandidata Walesine Solidarnosti u konačnici izazvalo pad komunističkog režima u Poljskoj 1989."Protiv njega sam izgubio nekoliko bitaka, ali sam dobio rat za slobodnu Poljsku. Uopće ne želim ulaziti u motive koji su ga vodili, presudu prepuštam Bogu", izjavio je Lech Walesa.Poljska Socijal-demokratska stranka (SLD, proizašla iz Komunističke partije) nakon smrti generala Jaruzelskog predložila je određivanje nacionalne žalosti, ali je predsjednik Komorowski, nekadašnji komunistički oponent, to odbio, rekavši da ne treba poduzimati stvari "koje bi stvorile podjele u društvu".